തെമിസ്റ്റൊക്ലീസ്

അഥീനിയൻ ജനറലും രാജ്യതന്ത്രജ്ഞനുമായിരുന്നു തെമിസ്റ്റൊക്ലീസ്. സലാമീസ് യുദ്ധത്തിൽ പേർഷ്യക്കാർക്കെതിരെ തെമിസ്റ്റൊക്ലീസ് നേടിയ വിജയമാണ് ആഥൻസിനെ ഗ്രീസിലെ പ്രബലശക്തിയാക്കി മാറ്റിയത്. 

ചരിത്രം

പേർഷ്യക്കാർക്കെതിരെയുള്ള മാരത്തോൺ യുദ്ധത്തിൽ (ബി.സി. 490) തെമിസ്റ്റൊക്ലീസ് പങ്കെടുത്തിരുന്നു. ആഥൻസ് ഒരു നാവികശക്തിയായാൽ മാത്രമേ പേർഷ്യൻ ഭീഷണിയെ നേരിടാനാവൂ എന്ന പക്ഷക്കാരനായിരുന്നു ഇദ്ദേഹം. ഇതിന്റെ ഭാഗമായി ആഥൻസിലെ വെള്ളി ഖനികളിൽ നിന്നുള്ള ആദായം കൊണ്ട് യുദ്ധക്കപ്പലുകൾ നിർമ്മിക്കുവാനുള്ള പദ്ധതി ഇദ്ദേഹം ആവിഷ്കരിച്ചു. ബി.സി. 480-ൽ ആഥൻസ് പേർഷ്യക്കാരുടെ ആക്രമണത്തിനു വിധേയമായപ്പോൾ അഥീനിയക്കാരെ സലാമീസ് ദ്വീപിലേക്കു മാറ്റുവാനുള്ള നടപടികൾ സ്വീകരിച്ചത് ഇദ്ദേഹമായിരുന്നു. സലാമീസ് ദ്വീപിലെ ഇടുങ്ങിയ കടലിടുക്കിൽവച്ച് ആഥൻസിന്റെ നാവികപ്പടയ്ക്ക് എതിരാളികളെ അനായാസേന നേരിടുവാനാവും എന്നതായിരുന്നു ഇദ്ദേഹത്തിന്റെ കണക്കുകൂട്ടൽ. ഇദ്ദേഹത്തിന്റെ യുക്തിപരമായ ഈ തീരുമാനം ശരിയായിരുന്നുവെന്ന് ഗ്രീക്കുകാരുടെ തുടർന്നുള്ള വിജയം തെളിയിച്ചു. ഗ്രീക്കുകാരെ പിന്തുടർന്ന് സലാമീസിൽ എത്തിയ പേർഷ്യൻ നാവികപ്പടയെ ഈ യുദ്ധതന്ത്രത്തിലൂടെയാണ് ഇദ്ദേഹം പരാജയപ്പെടുത്തിയത്.

പേർഷ്യയുടെ ആക്രമണത്തിൽനിന്ന് ഗ്രീസിനെ രക്ഷിച്ച തെമിസ്റ്റൊക്ലീസിനെതിരെ പിന്നീട് അഴിമതി ആരോപണങ്ങൾ ഉയർന്നതോടെ ഇദ്ദേഹത്തിനുണ്ടായിരുന്ന ജനപ്രീതി കുറഞ്ഞു. രാഷ്ട്രീയ പ്രതിയോഗികൾ നാടുകടത്തിയതിനെത്തുടർന്ന് പേർഷ്യയിൽ അഭയം പ്രാപിച്ച ഇദ്ദേഹത്തെ മാഗ്നീസിയ പട്ടണത്തിന്റെ ചുമതല നൽകി പേർഷ്യൻ രാജാവായ അർട്ടാ സെർക്സസ് ആദരിച്ചു. മാഗ്നീസിയയിൽ ബി.സി. 459-ൽ തെമിസ്റ്റൊക്ലീസ് അന്തരിച്ചു.

പുറത്തേക്കുള്ള കണ്ണികൾ
http://classics.mit.edu/Plutarch/themisto.html 
http://www.pbs.org/empires/thegreeks/htmlver/characters/f_themistocles.html
http://www.livius.org/th/themistocles/themistocles.html